**Učenlivosť**

**Božie slovo: Mt 25,14-30**

*Potom povieš: „Ako som len nenávidel napomínanie a moje srdce pohŕdalo výčitkami,
nepočúval som hlas svojich učiteľov a nenakláňal som si ucho k tým, čo ma učili (Prísl 5,12-13).*

*alebo*

*Premýšľať o múdrosti je vrchol rozumnosti,
a kto kvôli nej bedlí, čoskoro nebude mať starosti,
lebo ona sama chodí hľadajúc tých, čo sú jej hodní.
 Prívetivo sa im zjavuje na ich cestách, pri každom ich zámere sa s nimi stretáva.
Veď jej počiatkom je najúprimnejšia túžba poučiť sa,
 v úsilí získať poučenie spočíva láska k nej (Múdr 6, 15-18, SEP).*

**Komentár:**

Väčšinou sme navyknutí na pestrý katalóg kresťanských čností, ktorých je toľko, že niekedy ich radšej odkladáme dakde do spodného šuflíka. Biblia si počína múdrejšie. Pre ňu, podľa nej, je základnou a najpodstatnejšou čnosťou, ba skutočnou veľkosťou človeka schopnosť počúvať – učenlivosť, čiže učeníctvo u živého Boha. Počúvanie Boha v Slove a v ľuďoch zároveň, najmä chudobných.

Každý z nás je vlastne učeníkom. Ale koho? Aj poslucháčom. No čoho?

Učenlivosť je počiatkom i vyvrcholením formácie kresťana. Už tá počiatočná by nás mala viesť k slobode učiť sa od kohokoľvek, v každom okamihu života, kdekoľvek, v každom prostredí. Učenlivý človek je ten, ktorý sa naučil učiť. A práve preto pokračuje vo vlastnej formácii každý deň svojho života až do toho posledného.

Pravá učenlivosť spočíva v pozornej, inteligentnej ochote. Je motivujúca a podnikavá, typická pre toho, kto svoj osobný rast neobmedzuje len na nejaké pravidelné stretnutia alebo jednoduché vzdelávanie sa. Ani len na to, čo iní pre neho naplánujú, ale cíti sa za svoj rast priamo zodpovedný, ba znovu a znovu zaň preberá zodpovednosť. Ten, kto je učenlivý objavil, že v každej situácii, aj v zlyhaniach, v každom období života a každá, nielen svätá osoba, môže byť nástrojom, okolnosťou a sprostredkovateľom jeho rastu.

Učenlivosť zahŕňa tieto oblasti:

* aktívne a zodpovedné zapojenie sa, ako prvého protagonistu, do svojho osobného rastu a to naplno;
* zásadne pozitívny postoj k realite a postoj zmierenia a vďačnosti k vlastnej histórii, ktorú uznáva za miesto a prirodzené sprostredkovanie svojho rozvoja;
* vnútornú slobodu a inteligentnú túžbu nechať sa poučiť akýmkoľvek úlomkom pravdy a krásy okolo seba; dispozíciu tešiť sa z toho, čo je pravdivé a pekné v mojom živote, prostredí a v okolitej kultúre bez toho, aby som všade videl zlo;
* schopnosť vzťahu s tým, čo je odlišné; schopnosť plodnej, aktívnej i pasívnej interakcie s objektívnou realitou, inou a odlišnou od môjho „ja“ do takej miery, že sa nechávam ňou formovať;
* osvojovanie si krokov, pomocou ktorých je možné sa oslobodiť od vlastných obáv a obrán, od vnímaných deformácií a nereálnych očakávaní, a v konečnom dôsledku od toho, čo mi nedovoľuje nechať sa formovať životom a po celý život;

Vedomie, že tieto postoje postupne umožnia prežívať ľudský i duchovný rast počas celého života, v akomkoľvek prostredí a kultúre, môže uľahčovať aj moju osobnostnú cestu rastu.

**Príklady:**

* Panna Mária, ktorá pri anjelovom zvestovaní učenlivo zachytí potrebu služby Alžbete, veľkodušne sa vydá na cestu a ostane pri nej tri mesiace (Lk 1, 26 – 40)
* Dve sestry: Mária z Betánie, ktorá sa učí od Ježiša pri jeho nohách a Marta, ktorá sa tiež necháva veľkodušne poučiť Ježišom (Lk 10, 38 – 42; porov. Jn 11, 17 – 27)
* Malý i dospelý Ján Bosco, ktorý veľa uvažuje o svojom sne z deviatich rokov
* Svätci saleziánskej rodiny (aj tí nenápadní), ktorí verne a tvorivo rozvíjali charizmu zakladateľa.

**Otázky:**

* Viem si pomenovať tie prekážky vo mne, ktoré mi bránia prežívať životodarný vzťah s realitou i odlišnosťou toho druhého a žiť tak v učenlivosti?
* Učím sa mať radosť z hľadania úlomkov pravdy, ktorými sa mi Boh prihovára cez kohokoľvek?

**Modlitba**

*Svätý Ján Bosco, otec a učiteľ mládeže,*

*ty si bol učenlivý k darom Ducha Svätého*

*a odovzdal si saleziánskej rodine*

*poklad svojej prednostnej lásky k nepatrným a úbohým.*

*Uč nás, aby sme sa každý deň stávali*

*znamením a nositeľmi Božej lásky k mladým*

*a mali v sebe zmýšľanie Krista, Dobrého Pastiera.
Vyprosuj nám dobrotivé srdce, vytrvalosť v práci, múdrosť v rozlišovaní,
odvahu vo vydávaní svedectva a misijnú veľkodušnosť.
Nech sme verní svojim záväzkom*

*a pod vedením Panny Márie*

*radostne kráčame po ceste, ktorá vedie k Láske.*

*Amen.*